Isang negosyante mula Sampaloc, Maynila ang ninakawan ng kanilang security guard ng P500,000 noong gabi ng Linggo.

Bandang alas-10 ng gabi, inabot ng negosyanteng si Edilberto Escauso, asawa ng isang barangay captain sa Sampaloc, ang kaniyang bag na may lamang pera sa kanilang guwardiyang si Julius Guevarra.

Inutusan umano ni Escauso ang guwardiya na iakyat ang bag sa kanilang kuwarto bago ito umalis muli.

Pero nang makabalik sa kanilang bahay, nagtaka si Escauso kung bakit wala ang guwardiya at wala ang bag niya sa kanilang kuwarto.

"'Pag-akyat namin sa taas, pagdating ko sa kuwarto namin, wala 'yong bag ko. So ang ginawa ko, niradyo ko 'yong guwardiya... pangatlo kong radyo, sumagot naman siya," kuwento ni Escauso.

Nang sumagot, sinabi umano ng guwardiyang nasa sasakyan ang bag kaya naging panatag si Escauso, lalo at may lock naman daw ang kotse.

Pero kinabukasan, hindi na sumagot si Guevarra at nabatid nina Escauso na tumakas na pala iyong guwardiya, dala ang kanilang pera.

Watch more in iWant or TFC.tv

Sa kuha ng CCTV sa pangyayari, matapos ibigay ang bag kay Guevarra ay makikitang nagpalakad-lakad ang guwardiya at tila hindi mapakali hanggang sa pumasok sa garahe.

Dalawang beses umilaw ang sasakyang nakaparada sa garahe, senyales umanong pumasok si Guevarra sa loob.

Nang lumabas si Guevarra, halos pumutok na ang kaniyang mga bulsa, kung saan hinihinalang nilagay ang mga naka-bundle na pera.

Bahagyang nagmasid ang guwardiya at kalaunan ay nagmadaling naglakad paalis, bitbit pa ang inisyung baril ng security agency.

Ayon sa ahensiya, hindi na umuwi sa kaniyang boarding house si Guevarra.

Nakikipag-ugnayan na rin ang ahensiya sa pulisya para hanapin ang suspek.

"Sana makonsensiya siya... siyempre 'yong image, mahirap nang magtiwala 'yong iba sa security guard," ani Celine, tauhan ng recruitment agency.

Nagpaalala naman si Senior Inspector Ronald Leceta, community precint commander sa ilalim ng Sampaloc police, sa publiko na maging maingat sa paghawak ng pera.

"Ang pera talaga, temptation 'yan eh. So as much as possible, itago natin 'yan," ani Leceta.

"Dapat nakatago 'yan. Binigyan ng pagkakataong matukso 'yong security guard," dagdag ng pulis.

Napag-alaman din ni Escauso na dati na umanong nagnakaw si Guevarra sa dati nitong amo.

Umaasa sina Escauso na mahuhuli rin si Guevarra para maiwasang mabiktima rin ang iba pang security agency o establisimyentong maaari nitong mapasukan.

-- Ulat ni Raphael Bosano, ABS-CBN News